PATVIRTINTA

Alytaus rajono vietos

veiklos grupės pirmininko

2025 m. sausio 13 d.

įsakymu Nr. D - 4

**ALYTAUS RAJONO VIETOS VEIKLOS GRUPĖS NUOSAVYBĖS TEISE PRIKLAUSANČIO ILGALAIKIO KILNOJAMOJO TURTO PARDAVIMO ORGANIZAVIMO IR VYKDYMO TIESIOGINIO AUKCIONO BŪDU TAISYKLĖS**

**I.BENDROJI DALIS**

1. Alytaus rajono vietos veiklos grupės nuosavybės teise priklausančio ilgalaikio kilnojamojo turto pardavimo organizavimo ir vykdymo tiesioginio aukciono būdu taisyklės (toliau — Taisyklės) reglamentuoja VVG nuosavybės teise priklausančio ilgalaikio kilnojamojo turto pardavimo tiesioginio aukciono būdu organizavimo ir vykdymo procedūras. Taisyklės parengtos vadovaujantis Lietuvos Respublikos civilinio kodekso 6.419 — 6.424 straipsniais.

**Aukciono organizatorius - pardavėjas** – Alytaus rajono vietos veiklos grupė (toliau – VVG), įmonės kodas 302311273, registracijos adresas: Kauno g. 3, Punios k., Punios sen., Alytaus r.

Buveinės vieta: Naujoji g. 48, Alytus.

**Aukcionas** – turto pirkimas - pardavimas, kai kilnojamasis turtas siūlomas pirkti keliems asmenims per tarpininką – **Aukciono vedėją**, o pirkimo pardavimo sutartis sudaroma su tuo pirkėju, kuris pasiūlo didžiausią kainą.

**Tiesioginis aukcionas** – (toliau – aukcionas), vykdomas pagal skelbimą apie aukcioną, kur aukciono vedėjas ir aukciono dalyviai bendrauja tiesiogiai.

**Aukciono dalyviai** gali būti juridiniai ir fiziniai asmenys. Jie aukcione gali veikti savarankiškai arba įstatymų nustatyta tvarka įgalioti kitų asmenų.

**Aukciono laimėtojas** - didžiausią kainą pasiūlęs aukciono dalyvis, kurį aukciono komisija paskelbė aukciono laimėtoju.

**Aukciono komisija** - Aukciono organizatoriaus sudaryta komisija aukcionui vykdyti. Aukcionui vadovauja komisijos pirmininkas – aukciono vedėjas – VVG pirmininkas. Be jo komisijoje turi būti aukciono sekretorius ir buhalteris.

**Tiesioginiame aukcione parduoto pirkimo-pardavimo sutartis**, sudaroma tarp Pardavėjo ir Aukciono laimėtojo (Pirkėjo) (priedas Nr.5) i

**Turto perdavimo - priėmimo aktas** (priedas Nr.3).

**Pirkėjas** - **Aukciono laimėtojas**, asmuo su kuriuo sudaroma Tiesioginiame aukcione parduoto turto pirkimo - pardavimo sutartis (priedas Nr.5).

**Registravimosi mokestis** – aukciono organizatoriaus skelbime nurodyta konkreti pinigų suma eurais, kurią asmuo privalo sumokėti į tiesioginio aukciono organizatoriaus skelbime nurodytą banko sąskaitą prieš registruodamasis į aukcioną ir kuri yra neįskaitoma į turto pardavimo kainą bei negrąžinama.

**Garantinis mokestis** aukciono organizatoriaus skelbime nurodyta konkreti pinigų suma eurais, kurią asmuo privalo sumokėti į tiesioginio aukciono organizatoriaus skelbime nurodytą banko sąskaitą prieš registruodamasis į aukcioną ir kuri yra įskaitoma į turto pardavimo kainą arba nelaimėjus aukciono grąžinama.

**II.AUKCIONO RENGĖJAS**

2. Aukcioną rengia pardavėjas - Aukciono organizatorius - VVG.

3. Aukcionui vykdyti VVG pirmininkas sudaro Aukciono komisiją.

4. Aukciono komisiją sudaro aukciono vedėjas, sekretorius, buhalteris.

5. Aukciono komisijai vadovauja ir aukcioną veda Aukciono vedėjas.

6. Aukciono komisija savo veikloje vadovaujasi Lietuvos Respublikos civiliniu kodeksu ir kitais galiojančiais Lietuvos Respublikos teisės aktais bei šiomis Taisyklėmis.

**III.AUKCIONO SKELBIMAS**

7. Apie rengiamą aukcioną Aukciono komisija turi ne vėliau kaip prieš 14 kalendorinių dienų iki aukciono vykdymo datos paskelbti viename iš vietinės spaudos leidinių bei Aukciono organizatoriaus internetinėje svetainėje www.alytausrvvg.lt.

8. Vietinės spaudos leidinyje skelbime apie tiesioginį aukcioną turi būti nurodyta:

8.1. informacija apie pardavėją ir parduodamą turtą.

8.2. aukciono vykdymo vieta ir laikas. Skelbime turi būti nurodyta ir pakartotinio aukciono vieta ir laikas (po 7 kalendorinių dienų), įrašoma, kad jis bus vykdomas neįvykus pirmajam aukcionui;

8.3. nurodoma turto apžiūros vietos adresas, telefono numeris ir laikas valandomis bei nustatytas ne trumpesnis apžiūros laikas kaip 3 kalendorinės dienos;

8.4. visa kita detali tiesioginio aukciono informacija, dokumentai pateikiama Aukciono organizatoriaus internetinėje svetainėje www.alytausrvvg.lt.

**IV. PARENGIAMIEJI DARBAI**

9. Parduodamo turto pradinę pardavimo kainą nustato Aukciono komisija. Parduodamo turto pradinė pardavimo kaina nustatoma atsižvelgiant į buhalterinės apskaitos dokumentuose nurodytą jo įsigijimo (pasigaminimo) savikainą ir šiandieninės rinkos vertę.

10. Aukciono organizatorius turto apžiūrai turi parengti parduodamo turto informacines korteles (priedas Nr. 1). Turto informacinėse kortelėse turi būti nurodoma parduodamo turto:

10.1. pavadinimas;

10.2. techniniai duomenys;

10.3. kiekis;

10.4. įsigijimo data/ pagaminimo data;

10.5. pradinė pardavimo kaina.

11. Kai aukcione parduodami keli tokie patys turto vienetai, jiems gali būti naudojama ta pati informacinė kortelė. Informacinės kortelės įteikiamos pageidaujantiems to turto apžiūros dalyviams.

Taip pat aukcione gali būti parduodami turto komplektai.

**V. AUKCIONO DALYVIŲ REGISTRAVIMAS**

12. Aukcione ketinantys dalyvauti fiziniai ar juridiniai asmenys, taip pat juridinio asmens statuso neturintys subjektai, jų filialai ar atstovybės, aukciono skelbime nurodytoje vietoje ir nurodytu laiku Aukciono komisijai turi pateikti šiuos dokumentus/ informaciją (pagal atitikmenį):

12.1. prašymą įregistruoti aukciono dalyviu, kuriame nurodyta: aukciono, į kurį prašoma registruoti, duomenys ir aukciono dalyvio duomenys (pavadinimas / vardas, pavardė, buveinė / gyvenamoji vieta, sąskaitos, į kurią grąžintinas garantinis įnašas, numeris ir pridedamų registruoti dokumentų sąrašas);

12.2. asmens tapatybės patvirtinimo dokumentą arba registracijos pažymėjimo arba Juridinių asmenų registro išrašo (ar kito veiklos pagrindimo dokumento), jeigu pagal asmens registravimo vietos įstatymus toks subjektas privalo jį turėti, kopiją, patvirtintą teisės aktų nustatyta tvarka;

12.3. įstatų arba nuostatų (ar kito steigimo dokumento), jeigu pagal įstatymus toks subjektas privalo juos turėti, kopiją, patvirtintą teisės aktų nustatyta tvarka;

12.4. įgalioto atstovo patvirtinimo dokumentą originalą (kai taikoma), kuris patvirtintas teisės aktų nustatyta tvarka;

12.5. sandorio dėl ketinimo įsigyti bendrosios nuosavybės teise arba jungtinės veiklos sutarties kopijas, patvirtintas teisės aktų nustatyta tvarka, jeigu aukcione ketina dalyvauti keli asmenys (asmenų grupė);

12.6. kitus aukciono skelbimo sąlygose nurodytus dokumentus.

13. Jeigu asmenys ar asmenų grupė arba bent vienas grupės narys neatitinka aukciono dalyviui keliamų reikalavimų, nurodytų aukciono sąlygose, tokie asmenys ar asmenų grupė aukciono dalyviais neregistruojami.

**VI. AUKCIONO VYKDYMAS**

14. Registruojant tiesioginio aukciono dalyvį, jam išduodamas tiesioginio aukciono dalyvio bilietas (4 priedas), kuris užfiksuojamas Tiesioginio aukciono vedėjo registre, kurį veda aukciono vedėjas.

15. Asmenis, pateikusius visus 12 punkte nurodytus dokumentus, sumokėjusius nustatytą aukciono dalyvio registravimo mokestį ir aukciono dalyvio garantinį mokestį (mokėti į Alytaus rajono vietos veiklos grupė (kodas 302311273, Naujoji g. 48, Alytus, sąskaitą Nr. LT174010040900603948, Luminor bank, kodas 40100) ir kitus dokumentus, kuriais įrodoma, kad aukcione ketinantis dalyvauti asmuo atitinka aukciono dalyviui keliamus reikalavimus, nurodytus šiose taisyklėse. Aukciono dalyviai registruojami tiesioginio aukciono vedėjo registre (2 priedas).

16. Aukcionas gali būti vykdomas, jeigu jame įsiregistravo ne mažiau kaip 2 aukciono dalyviai.

17. Aukcioną vykdo ir jo operacijas įformina Aukciono komisija.

18. Prasidėjus aukcionui, aukciono vedėjas skelbia parduodamo turto pavadinimą, apibūdina jį, skelbia pradinę kainą ir minimalų jos didinimo intervalą. Minimalus kainos didinimo intervalas turi būti ne mažesnis kaip 1 procentas pradinės pardavimo kainos.

19. Pirmoji aukciono dalyvių siūloma kaina turi būti ne mažesnė už pradinę pardavimo kainą. Kiekvieno kito aukciono dalyvio siūloma kaina turi būti ne mažesnė už prieš tai pasiūlytą kainą, padidintą ne mažiau kaip minimaliu kainos didinimo intervalu.

20. Tiesioginio aukciono dalyvis, ketinantis įsigyti kilnojamojo turto objektą, siūlo kainą, atitinkančią taisyklėse nustatytus reikalavimus, ją garsiai paskelbdamas ir pakeldamas tiesioginio aukciono dalyvio bilietą su įrašytu tiesioginio aukciono dalyvio numeriu, nukreiptu į tiesioginio aukciono vedėjo pusę.

21. Tiesioginio aukciono vedėjas pakartoja kiekvieną pasiūlytą kainą ir ją pasiūliusio tiesioginio aukciono dalyvio numerį.

22. Jeigu nė vienas tiesioginio aukciono dalyvis nesiūlo didesnės kainos, tiesioginio aukciono vedėjas kas 5 sekundes dar tris kartus pakartoja paskutinę pasiūlytą kainą, skelbdamas pakartojimų skaičių. Nuskambėjus trečiajam pakartojimui, tiesioginio aukciono vedėjas plaktuko dūžiu patvirtina ir paskelbia, kad parduodamas turto objektas parduotas už paskutinę paskelbtą kainą.

23.Tiesioginio aukciono laimėtojas privalo parodyti tiesioginio aukciono vedėjui tiesioginio aukciono dalyvio bilietą.

24. Pasibaigus vieno turto vieneto arba komplekto aukcionui, ta pačia tvarka parduodamas kitas turto vienetas arba komplektas.

25. Kiekvienas tiesioginiame aukcione neparduoto turto komplektą sudarantis turto vienetas gali būti parduodamas tame pačiame tiesioginiame aukcione, jeigu tai buvo nurodyta skelbime apie aukcioną ir Aukciono komisija nustatė kiekvieno turto vieneto pradinę pardavimo kainą.

26. Turto vieneto pardavimo kainą ir ją pasiūliusio dalyvio numerį aukciono sekretorius įrašo tiesioginio aukciono vedėjo registre (2 priedas).

27. Aukciono laimėtojas privalo parodyti komisijai savo aukciono dalyvio bilietą (4 priedas), įgaliojimą, jeigu jis veikia įgaliotas kito asmens, ir aukciono sąlygose nurodytu laiku ir sutartu būdu sumokėti jo pasiūlytą turto kainą.

28. Aukciono laimėtojas, atsisakęs užsiregistruoti aukciono vedėjo registre (priedas Nr. 2), netenka teisės toliau dalyvauti aukcione. Tokiu atveju turto vienetas arba kkomplektas parduodamas tame pačiame aukcione iš naujo.

29. Jei turtas nebuvo parduotas pirmame aukcione, jis parduodamas pakartotiniame aukcione, sumažinus pradinę pardavimo kainą ne daugiau kaip iki 10 procentų ankstesniame aukcione nustatytos pradinės pardavimo kainos, o pradedant ketvirtuoju aukcionu – ne daugiau kaip 30 procentų ankstesniame aukcione nustatytos pradinės pardavimo kainos. Pakartotinių aukcionų skaičius neribojamas.

30. Aukcione gali būti neparduodamas turtas, kurio rinkos vertė yra mažesnė už aukciono organizavimo išlaidas. Šią aplinkybę nustato ir patvirtina protokolu VVG valdyba.

**VII. ATSISKAITYMAS UŽ AUKCIONE PARDUOTĄ TURTĄ IR AUKCIONO RENGIMĄ**

31. Aukciono laimėtojas už aukcione parduotą turtą atsiskaito kaip per 3 kalendorines dienas, neįskaitant aukciono vykdymo dienos.

30. Jeigu aukciono laimėtojas neatsiskaito už aukcione parduotą turtą iš karto po aukciono, buhalteris jam išrašo laisvos formos pažymą, kuriame nurodomas įstaigos pavadinimas, kodas, buveinės adresas, atsiskaitomosios sąskaitos numeris, į kurią aukciono laimėtojas turi pervesti pinigus už nupirktą turtą, aukciono vieta ir laikas, parduoto turto vieneto ar komplekto pavadinimas, kiekis, aukciono laimėtojo pasiūlyta kaina.

32. Jeigu per nustatytą terminą aukciono laimėtojas neatsiskaito už nupirktą turto objektą, šį turto objektą galima parduoti sekančiame aukcione. Tokiu atveju turto valdytojas vėl turi teisę įgyvendinti visas aukciono vedėjo teises, nurodytas Lietuvos Respublikos civilinio kodekso (Žin., 2000, Nr. 74-2262) 6.422 straipsnio 2 dalyje.

33. Tiesioginiame aukcione parduoto turto perdavimo – priėmimo aktas yra nuosavybės teisę į jį patvirtinantis dokumentas (jos forma pateikiama priede Nr. 3).

34. Prekių nuosavybės teisė ir atsitiktinio žuvimo rizika pereina Pirkėjui nuo Aukcione parduoto turto perdavimo-priėmimo akto pasirašymo momento.

35. Pirkėjas paima Prekes tą pačią dieną po apmokėjimo ir išsigabena automobilių keliais.

36. Prekes Pirkėjas privalo pakrauti bei išvežti savo jėgomis ir lėšomis. Pardavėjas jokių išlaidų nekompensuoja.

37. Už kiekvieną pradelstą paimti Prekes kalendorinę dieną Pardavėjas skaičiuoja Pirkėjui 10,00 eurų dydžio Prekių saugojimo mokestį.

38.Aukciono dalyviai raštu gali teikti skundus VVG dėl aukciono organizavimo, vykdymo bei jo rezultatų ne vėliau kaip per 3 kalendorines dienas po to, kai sužinojo ar turėjo sužinoti apie esantį ar tariamą jų teisių pažeidimą. Skundą nagrinėja VVG valdyba. Skundas turi būti išnagrinėtas ne vėliau kaip per 3 kalendorines dienas nuo jo gavimo. Skundo nagrinėjimo metu aukciono vykdymo procedūros stabdomos, jei dėl to reikia keisti šiose taisyklėse įtvirtintus procesinius terminus. Jei skundą patenkinus keičiasi aukciono laimėtojas, pastarajam grąžinami už aukcione įsigytą turtą sumokėti pinigai.

\_\_\_\_\_\_\_\_\_\_\_\_\_\_\_\_\_